“ሰለቸኝ” ብለው ከፌስቡክ ዞር ሲሉ፥ ቅር ቅር ማለትም የተለመደ ነገር ነው። እንኳን ተሰናብተው ሄደው ላፍታ ወጣ ብለው ሲቆዩ እንኳን፥ መንግስት ተገልብጦ ታምር ተሰርቶ የሚጠብቅ ይመስላል። በዚህ የተነሳም ሰዎች ከፌስቡክ ዞር ሲሉ ድብርት እንደሚጫጫናቸውና ቶሎ እንደሚመለሱ ይናገራሉ። (ይህም ቀውስ ነው!) እና የጨዋታው ደንብ ወጣ ገባ ይሆናል። የማኅበረሰብ ትስስር ድረ ገጾች ላይ ብዙ ሰዓት በቆየንና ከብዙ ሰዎች ጋር ባወራን ቁጥርም የእኛ ሕይወት በሌሎች ሲለካ ምንም እንደሆነ የመሰማቱ ነገር ይጠነክራል። በአንጻሩ፥ የራስን ማንነት፣ ውሎዎቻችንን፣ ልምዶቻችንን እና ፍላጎቶቻችንን በአግባቡ በመግለጽና የሰዎችን ሕይወትም በመጋራት ከተጠቀምንበት ግን፥ ለራሳችን ያለንን ግምት ከፍ እናደርግበታለን።
